Klagte oor OBK se 'rassistiese' reaksie op Absa-hoof | Maroela Media
Arrie Rautenbach is verlede week as die nuwe hoof van Absa aangewys. (Foto: LinkedIn)
Die stof rakende die aanstelling van Arrie Rautenbach, 'n ervare bankier – en 'n wit man – wat verlede week as die nuwe hoof van Absa aangestel is, wil net nie gaan lê nie.
Die Openbare Beleggingskorporasie (OBK) besit 5,41% van die bank se aandele en het te velde getrek teen Rautenbach se aanstelling. Die OBK het Absa daarvan beskuldig dat hy 'n transformasiegeleentheid deur sy vingers laat glip het.
Die DA het die OBK se kritiek as 'n "rassistiese aanval" bestempel en gaan nou 'n klagte daaroor by die Menseregtekommissie indien.
"Die OBK het verlede week daarop gesinspeel dat Rautenbach ongeskik is om die uitvoerende hoof van Absa te wees; nie weens 'n gebrek aan kundigheid en kwalifikasies nie, maar omdat hy wit is," sê Cilliers Brink, DA-woordvoerder.
"Die verklaring is rassisties en die uitstuur daarvan 'n misbruik van openbare mag. Die MRK-klagte is 'n poging om die OBK en sy bestuur tot verantwoording te roep."
Cilliers sê die DA verwerp die kategorisering van mense op grond van hul ras en die misbruik van mag wanneer sulke kategorisering gebruik word om sekere regte en verpligtinge te bepaal. Die party sê hy glo die ongeregtighede van die verlede kan reggestel word, sonder om raskategorisering uit die apartheidsera te gebruik.
"As Suid-Afrika 'n vaardige staat wil bou en hoë vlakke van ekonomiese groei wil bereik, moet die beleid om posisies in openbare en private instellings op grond van ras en ander onveranderlikes uit te hou, laat vaar word."
Cilliers sê hoewel talle bestaande wetgewing gegrond is op die ANC se rasgedrewe nasionale agenda, het die OBK se optrede selfs verder gegaan.
"Die OBK is 'n staatsinstelling, en nie 'n subkomitee van die ANC nie. Hy moet dienooreenkomstig optree."
Rautenbach het jare lange ondervinding by die bankreus en was onder meer vantevore die groep se hoofrisikobeampte en besturende direkteur van onderskeidelik die kaart- en verspreidingsafdeling.
Absa het die aanstelling verdedig en luidens berigte in antwoord op die kritiek aangevoer Rautenbach se bewese geskiedenis by die maatskappy het hom die gepaste kandidaat vir die pos gemaak.
Ek is absoluut stom geslaan.
Is die rasse haat so diep gewortel, dat dit alle redelikheid oorskry? Is die mense totaal onnosel. G'n wonder die leier van RSA, en die ANC, beskryf sy eie regering as n huis wat totaal besig is om af te brand nie. (Bron Nuus 2022/04/03)
Dis reg dien die klag in!! Ek is al moeg vir hierdie spul – hulle sal eerder alles ten gronde laat gaan, maar moet tog net nie 'n blanke persoon aanstel nie. Dis so belaglik!!
Ongelukkig sal hierdie rasbeheptheid tot met die wederkoms aanhou. Dis al manier hou die kaders sal kan "meeding" – op grond van kleur – en nie op grond van bevoegdheid nie. En ek kan talle voorbeelde noem waar hierdie aanstellings op grond van kleur geboemerang het. Maar niemand is bereid om dit hardop te sê nie, want dan word jy as rassis gebrandmerk.
Die regering moet eers hulle huis in orde kry voor hulle kan kilppe gooi oor die tipe optrede of aanstellings. Ek reken dat as n persoon kwallifiseer moet hy of sy aan gestel word ongeag van ras of geloof of wat ookal.
Die land se wette beteken in elk geval minder as NIKS nie.
Die OBK is diknek wanneer hulle die staatsdiens werkers se geld wat hulle moet belê agter hulle het ne?